ნიკოლოზ სევერცოვი
ნიკოლოზ ალექსის ძე სევერცოვი (რუს. Никола́й Алексе́евич Се́верцов; დ. 5 ნოემბერი [ძვ. სტ. 24 ოქტომბერი] , 1827, ვორონეჟი — გ. 8 თებერვალი [ძვ. სტ. 26 იანვარი], 1885, ვორონეჟის მახლობლად) — რუსი ზოოლოგი, ზოოგეოგრაფი და მოგზაური. 1846 წელს დაამთავრა მოსკოვის უნივერსიტეტი. 1857-1879 წლებში იკვლევდა ტიან-შანის მთიანეთს, ყიზილ-ყუმის უდაბნოს, შეაგროვა მრავალრიცხოვანი ფლორისტული და ფაუნისტური მასალა პამირის მთიანეთზე, შეიმუშავა შუა აზიის ბუნების კომპლექსურ-გეოგრაფიული დახასიათება, პალეარქტიკის ზოოგეოგრაფიული დაყოფის პრინციპები და მისი ეკოლოგიური საფუძვლები. შეაგროვა დიდძალი მასალა რუსეთის და თურქესტანის მხარის ორნითოფაუნაზე. შეისწავლა ხერხემლიან ცხოველთა პერიოდული მოვლენები. ჩარლზ დარვინის მოძღვრების მიმდევარი და პროპაგანდისტი იყო. აღსანიშნავია, რომ მისი შვილი ალექსი სევერცოვი (1866-1936) აგრეთვე ცნობილი ბიოლოგი იყო. სევერცოვის სახელი მიეკუთვნა ზოგიერთ მცენარეს, ცხოველს, პიკს პეტრე I-ის ქედზე, მყინვარებს პამირისა და იმიერილის ალათაუზე.